Indicele prețurilor de consum a fost de 100,81% în luna februarie 2024, comparativ cu luna ianuarie 2024.
Rata anuală a inflaţiei a scăzut de la 7,41% în ianuarie, la 7,23% în februarie, în contextul în care mărfurile alimentare s-au scumpit cu 4,48%, cele nealimentare cu 7,82%, iar serviciile cu 11%, conform datelor Institutului Naţional de Statistică (INS) ce au fost publicate miercuri.
Datele INS mai arată că indicele prețurilor de consum a fost de 100,81% în luna februarie 2024, comparativ cu luna ianuarie 2024. Rata inflaţiei de la începutul anului – februarie 2024 comparativ cu decembrie 2023, a fost 1,9%.
Institutul Național de Statistică a mai arătat că rata anuală a inflaţiei în luna februarie 2024 comparativ cu luna februarie 2023 a fost 7,2%.
Cum s-au modificat prețurile de consum în ultimele 12 luni
Rata medie a modificării preţurilor de consum în ultimele 12 luni (martie 2023 – februarie 2024) faţă de precedentele 12 luni (martie 2022 – februarie 2023) a fost 9,1%, iar indicele armonizat al preţurilor de consum în luna februarie 2024 comparativ cu luna ianuarie 2024 a fost 100,78%.
Rata anuală a inflaţiei în luna februarie 2024 comparativ cu luna februarie 2023 calculată pe baza indicelui armonizat al preţurilor de consum (IAPC) a fost 7,1%. Rata medie a modificării preţurilor de consum în ultimele 12 luni (martie 2023 – februarie 2024) faţă de precedentele 12 luni (martie 2022 – februarie 2023) determinată pe baza IAPC a fost 8,7%.
Prognoza de inflație până la finalul anului 2025
Banca Naţională a României a revizuit în scădere, la 4,7%, prognoza de inflaţie pentru finalul acestui an, de la 4,8% în noiembrie, şi anticipează că aceasta va ajunge la 3,5% la sfârşitul lui 2025, conform datelor prezentate în februarie de guvernatorul BNR, Mugur Isărescu, citat de Agerpres.